**Комплексная работа па беларускай мове і літаратуры:**

**раённы этап алімпіяды**

**5 клас**

**Заданне 1. Вызначце словы, у якіх усе зычныя гукі мяккія. Запішыце гэтыя словы ў транскрыпцыі.**  *Максімальная колькасць балаў - 3*

*Звінець, майскі, лебедзь, святло, цвіценне, лямпа.*

**Заданне 2. Выпішыце словазлучэнні, пазначце галоўнае слова.**  *Максімальная колькасць балаў - 5*

*Зіма і лета, дзень зімні, схіліўся над кнігай, блакітныя вочы, сонца ззяе, спевы птушак, вясенні дзень, ляцець высока.*

**Заданне 3. Знайдзіце словы, у якіх дапушчаны памылкі. Запішыце гэтыя словы правільна.**  *Максімальная колькасць балаў - 4*

*Мядаль, барацьба, дзьверы, вымяцяны, збярог, лье, дзме, пьеса, голубь, салаўі, крэпасны, драсіроўшчык.*

**Заданне 4. Выпішыце словы з прыстаўным гукам [в].** *Максімальная колькасць балаў - 4*

*Востраў, вопыт, волас, валун, вугаль, восень, вайна, вокны, водны, воск, возера, вузкі, вуж, вулкан, ванілін.*

**Заданне 5. Вызначце тып тэксту. Запішыце, якія тыпы тэксту вы яшчэ ведаеце.** *Максімальная колькасць балаў - 3*

*Зубр*

*Самы вялікі звер Белавежскай пушчы – зубр. Гэта магутная жывёла. Грудзі ў яго шырокія, шыя кароткая і тоўстая. Поўсць густая, бурая. Зубр у жыцці вельмі спакойны. Няма ў яго ворагаў, ды і чалавек аберагае яго.*

**Заданне 6. Да слоў, што ў дужках, падбярыце азначэнні, якія падыходзяць па сэнсе. Складзіце словазлучэнні і запішыце. Растлумачце значэнне слоў *каменны і камяністы*.** *Максімальная колькасць балаў - 5*

*Шаўкавісты, шаўковы (трава, хустка). Камяністы, каменны (мост, глеба, дом). Перадавы, пярэдні (брыгада, кола, звяно). Дружалюбны, дружны (адносіны, калектыў).*

**Заданне 7. Запішыце сказы, расстаўце прапушчаныя знакі прыпынку. Падкрэсліце ў складаных сказах граматычныя асновы.** *Максімальная колькасць балаў - 5*

*Зацвіў у лесе і чабор і верас. Прыйшла вясёлая вясна і ўся прырода закрасавалася. За акном прыгожа кружыліся і падалі на зямлю сняжынкі. Салавей заліваўся на вярбе і свістаў на бэзе шпак.*

**Заданне 8. Дапоўніце сказы назвамі месяцаў.** *Максімальная колькасць балаў – 5*

*… - першы вясенні месяц, а … - апошні.*

*… - другі летні месяц.*

*… год пачынае, а … год заканчвае.*

**Заданне 9. З дадзеных твораў выберыце і запішыце толькі назвы народных казак. На якія тры віды падзяляюць народныя казкі?** *Максімальная колькасць балаў - 6*

*“Нарач”, “Нямоглы бацька”, “Залаты птах”, “Чужое багацце”, “Разумная дачка”, “Крыніца”, “Музыкі”, “Зачараваная гаспадарка”, “Ля вогнішч начлежных”.*

**Заданне 10. Дадзена першая частка прыказак. Падбярыце з прапанаваных правільную другую частку.** *Максімальная колькасць балаў - 4*

1) Хто чужога не шкадуе, … 2) Кінь перад сабою, …

3) У людзей пытай, …

4) Як гукнеш, …

… так і адзавецца,

… ды свой розум май,

… знойдзеш за сабою,

… той свайго не мае.

***Максімальная колькасць балаў - 44***