ВЕРА БЕЛАРУСА

Веру, братцы: людзьмі станем,

Хутка скончым мы свой сон;

На свет Божы шырэй глянем,

Век напіша нам закон.

Не чарнілам на паперу,

Дзесь ў архівы не здае, –

Ён збірае поту меру

I на ніву нашу лье,

Землю поіць, яна родзе

Сок ў зярнятах нам на хлеб.

Спажываем, a ў народзе

Штось як шэпча: «Ўставай, слеп!»

Веру, братцы, ў нашу сілу,

Веру ў волi нашай гарт:

Чую агонь ў нас – ня брыну,

Бачу, братцы, мы ня з карт,

Мы ня з гіпсу, мы – з каменьня,

Мы – з жалеза, мы – са сталі,

Нас кавалі у пламеньні,

Каб мацнейшымі мы сталi.

Цяпер, братцы, мы з граніту,

Душа наша з дынаміту,

Рука цвёрда, грудзь акута,

Пара, братцы, парваць пута!

МОРА (Рэвалюцыя народная)

Не такое цяпер мора,

Не такі у хвалях шум:

Цяпер бурна, страшна мора!

Хваля поўна дзікіх дум.

Мора вуглем цяпер стала,

Мора з дна цяпер гарыць,

Мора скалы пазрывала,

Мора хоча горы змыць.

Мора злуе, крэпнуць хвілі,

З дзікім шумам бераг рвуць;

Гром грыміць за вёрсты-мілі,

З мора брызгі ў неба б’юць.

Мейсцам хваля стогнам рыкне,

Мейсцам плач сарвецца з губ,

Мейсцам бераг болем ікне,

Гром грыміць у тысяч труб.

Мора зброіцца палкамі,

Шум русалак разбудзіў,

Запаліўся смок агнямі,

Неба чорны гнеў пакрыў.

Бог сярчае: злая бура

Псуе вельмі сьвяты сон.

Б’ецца, рвецца ўся натура,

Аж дрыжыць нябесны трон.

Трон дрыжыць, ня сьпяць прарокі,

Бог склікае сьвяты сход;

А там радзяць, што аблокі

Мусяць штурм пусьціць у ход.

Бой пачаўся. Войска Бога

Залпам паліць ў горды хвіль...

Мільён згіне, – нова змога

Расце крэпка праз сто міль.

Растуць сілы мора злога,

У размаху відзен гарт.

Не адступяць войскі Бога... Бой пачаўся не на жарт.

Такі бой вякамі жджэцца,

Такі бой гігантаў дасьць,

Ў такім баю толькі грэцца,

Ў такім баю толькі пасьць.

Кастрычнік, 1905. Цётка

СУСЕДЗЯМ У НЯВОЛІ

Ад сваіх хат, ад сваіх ніў,

Ад ўсіх братоў, хто толькі жыў,

Нясу слязу, нясу я стогн,

Нясу нагаек царскіх звон.

У нас там ноч, у нас там стук,

Мы ацямнелі з страшных мук,

З нас пот ліецца, сохнуць грудзі.

Нас катуюць! Чуйце, людзі!

Чуйце, чуйце, руку дайце!

Мы вам родны. Праўду знайце: Ці у долі, ці ў нядолі –

З вамі станем ў адным полі,

Рука ў руку з вашым братам

За свабоду перад катам.(1906)