Беларуская мова, навошта асабіста мне?

На маю думку, цудоўнае і актуальнае пытанне. Навошта непасрэдна мне мая родная мова?

Па-першае, таму што я – грамадзянін Рэспублікі Беларусь, мой галоўны абавязак – гэта развіццё роднага слова.

Па-другое, беларуская мова прыгожая і мілагучная (па мілагучнасці яна займае другое месца ў свеце), словы на роднай мове гучаць напеўна і прывабна.

Я лічу, мы проста павінны размаўляць на сваёй мове, каб не даць ёй загінуць, так, як гэта ўжо здарылася з вялікай колькасцю моў, сярод якіх палабская і лацінская. Для мяне важна, што на адной мове са мной размаўлялі такія славутыя літаратары, як Якуб Колас, Янка Купала, Пятрусь Броўка, Максім Багдановіч, Уладзімір Караткевіч і іншыя, яны праславілі нашу мову на ўвесь свет. Дакладна вядома, што верш Я.Купалы “А хто там ідзе?” быў перакладзены на 83 мовы. Мне ёсць чым ганарыцца. Упэўнены, што калі мы будзем любіць роднаю мову так, як яе любілі гэтыя знакамітыя беларусы, – яна ніколі не загіне, а будзе жыць і развівацца.

Па-трэцяе, для мяне беларуская мова – душа народа, наша аснова, тое, што атаясамлівае нас як нацыю. Як можа існаваць народ без слова? Шкада, што ў наш час так мала засталося сапраўдных і шчырых беларусаў. Жахліва падумаць, што міне час, загіне апошні сапраўдны беларус, а разам з ім можа знікнуць і краіна, і культура, і мова...

На беларускай мове размаўлялі мае продкі і данеслі яе да мяне, я не маю права цурацца сваёй спадчыны. І заклікаю сваіх равеснікаў: так давайце ж і мы данясём нашу непаўторную мову да сваіх нашчадкаў, якія перададуць яе, як светач, сваім дзецям і ўнукам!