10 клас

ПЕРАКАЗ

Сяброўства з бабром

Адбылося гэта ў дзевятым класе. Саша на веласіпедзе вяртаўся з баравікоў. Поўны кош іх быў прывязаны на багажніку. Марс – Саша без яго ніколі не выходзіў – бег то збоку, то ззаду, то наперадзе, выбіраючы дарогу аднаму яму вядомай сабачай логікай. Ён і даў знаць, што некага запыніў. Саша прыставіў веласіпед да альхі, перайшоў цераз канал і пабег на голас.

Яны сядзелі адзін насупраць аднаго – невялічкі, месяцаў чатырох, рыжы з белым каўнерыкам на шыі бабёр і Марс. Марс сядзеў на траве, шырока расставіўшы пярэднія лапы, спінай да канала, загароджваючы бабру дарогу да вады. Бабёр стаяў на ўсіх чатырох, натапыраны даўгімі чорнымі валасамі, не спускаючы маленькіх, як канаплянае зерне, вочак з сабакі. Ён толькі бліснуў імі на падышоўшага Сашу і зноў утаропіўся у сабаку. У ім ён бачыў свайго галоўнага ворага. Марс, узрадаваны падмогай, кінуўся быў да гаспадар, і бабёр тут жа рвануў на прарыў – кароткімі, няўклюднымі скачкамі ён мала што не дабег да канала, як яго дагнаў Марс і шкуматнуў за хвост. Бабёр адчайна піснуў, і ярасна рвануўся ўсім целам назад на сабаку, і дастаў таго за нагу. Марс заекатаў, але насядаць на бабра стаў больш рашуча і люта. Толькі Сашаў голас трохі супакоіў яго. Сабака і бабёр занялі такія ж пазіцыі, які і раней, толькі ўжо бліжэй да канала. Але цяпер бабёр паспакайнеў. Не звяртаючы ўвагі на Марса, ён стаў залізваць рану на хвасце. Марс таксама суцішыўся.

Саша схадзіў да веласіпеда, узяў кавалак хлеба і сала, што браў з сабой у лес і не з’еў. І сабаку, і бабра застаў там, дзе пакінуў. Падзяліў і хлеб, і сала на дзве долі. Марс сваю долю з’еў адразу, бабёр толькі бліснуў на сваю, але не крануў. Саша падсунуў хлеб і сала палкай пад самы нос яму. Бабёр чмыхнуў, але не ўзяў. “ Можа, ты саромеешся пры нас есці. Тады мы пойдзем”, - сказаў Саша і паклікаў Марса.

Назаўтра Саша зноў прыехаў на тое месца. Ні хлеба, ні сала не было. На гэты раз Саша ўзяў з саой морквы і высыпаў яе на траву. На наступны дзень морквы таксама не стала.

Так пачалася гэтая дружба. Бабёр прывык да Сашы, ён ужо чакаў, калі паявіцца той з морквай, пачаў браць моркву ў яго з рук.

Аднойчы яны прыйшлі на канаву ўдвух з Віцем, той таксама вучыўся ў дзевятым класе. Узялі з сабой фотаапарат, і Віця зрабіў некалькі кадраў.