6 клас

ПЕРАКАЗ

Сёння Міколка з бацькам зайшлі далёка ў лес. Вось і Ласінае возера. Непадалёку ад вады стаяць на палянцы стажкі сена. Там ласінае стойбішча.

А вунь і самі гаспадары. Ласі пачулі людзей і насцярожана заварушыліся. Дужы, стары, сівы, кастлявы лось з гарбом і вялікімі рагамі – гэта Дзед, так назваў яго Міколка. А высокі танканогі завецца Амур. Ён важак статка. Тут жа на паляну выскачылі на паляну, за імі падалася іх маці, шэрая мажная ласіха Машка. І толькі Лявонка, маленькі худзенькі бычэчак, спакойна стаіць ля стажка.

Лявонка гадуецца сіратою. Яго матка загінула неяк вельмі недарэчна. Пачуўшы непадалёку трэск бензапілы, памчалася па лесе, адводзячы небяспеку ад Лявонкі, выскачыла на дарогу і трапіла пад машыну.

Лявонка бег па лесе, пакуль сілы хапала. Нарэшце спыніўся, успомніў матку і ціхенька замыкаў, але на яго голас ніхто не адгукнуўся.

Некалькі сутак пражыў Лявонка ў адзіноце, а пасля ўбачыў статак і прыбіўся да яго.

7 клас

ПЕРАКАЗ

**Крыніца**

Пад гарою расла вярба. Пад вярбою было люстраное акно ў зялёнай траве. Тут пачынаўся і бег да рэчкі малы ручаёк. З узгорка да вярбы вытапталі шырокую сцежку. Усе прыходзілі сюды піць ваду, і цэлае лета сіняе неба ўглядалася ў гэтае акно. Увосень берагі яго чарнелі ад дажджу, і на вадзе плавала лісце вярбы. Зімою акно не замярзала. Рэдкая пара, я к з міскі, клубілася над ім у глыбокім снезе. А дзед казаў, што гэта зямля дыхае тут. Крыніца…

Летам мы часта адпачывалі пад вярбою. Дзед шмат апавядаў, а ў крыніцы, на дне, бесперастанку бурліла вада. Чыстая, халодная, яна біла з-пад зямлі, толькі на паверхні прыкметна спакайнела і павольна цякла ў ручаёк.

Дзед на сук павесіў карэц, якім усе пілі ваду з крыніцы. Нап’ешся новым карцом сцюдзёнай вады, і запахне бярозавым сокам. Дзед за вясну рабіў не адзін такі берасцяны карэц, бо не адна крыніца пад вярбой. Змораныя, мы ледзь ішлі. Дзед падышоў першы, зняў карэц, напіўся і даў напіцца мне.

Ах, як прыемна стала пасля некалькіх глыткоў вады! Сцюдзёны, асвяжаючы струмень разліўся па ўсім целе. Свет адразу зрабіўся святлейшы.