|  |
| --- |
| УТВЕРЖДЕНО |
| Постановление  Министерства образования |
| Республики Беларусь |
| 27.07.2017 №92 |

Вучэбная праграма па вучэбным прадмеце

«Беларуская літаратура»

для VІІІ - ІХ клаcаў ўстаноў агульнай сярэдняй адукацыі

з беларускай і рускай мовамі навучання і выхавання

**Тлумачальная запіска**

Вучэбныя праграмы па беларускай літаратуры для ўстаноў агульнай сярэдняй адукацыі распрацаваны ў адпаведнасці з канцэпцыяй вучэбнага прадмета «Беларуская літаратура». Галоўная мэта навучання прадмету — далучэнне вучняў да мастацтва слова ў кантэксце духоўнага і сацыяльна-гістарычнага жыцця народа і фарміраванне на гэтай аснове мастацкага мыслення, эстэтычных пачуццяў, чытацкай і маўленчай культуры, выхаванне чалавека з глыбокім гуманістычным і дэмакратычным светапоглядам, з развітым пачуццём нацыянальнай і асабістай самапавагі, патрыёта, адданага агульначалавечым ідэалам, асобы з выразна выяўленымі творчымі схільнасцямі, здольнай успрыманне прыгожага выкарыстаць для выпрацоўкі стымулу маральнага, інтэлектуальнага і духоўнага развіцця.

Навучанне беларускай літаратуры ва ўстановах агульнай сярэдняй адукацыі абумоўлена практычнай накіраванасцю і сарыентавана на рэалізацыю кампетэнтнаснага, сістэмнага, аксіялагічнага, камунікатыўна-дзейнаснага, культуралагічнага і культуратворчага падыходаў пры выкладанні ўсіх раздзелаў і тэм курса беларускай літаратуры.

Ва ўмовах рэалізацыі кампетэнтнаснага падыходу ў сучаснай адукацыі вынікам дасягнення мэт і задач літаратурнай адукацыі становяцца прадметныя кампетэнцыі: *літаратурная, каштоўнасна-светапоглядная, маўленчая, камунікатыўная, культуралагічная і культуратворчая.* Рэалізацыя такога падыходу прадугледжвае ўзмацненне дзейнасна-практычнага кампанента літаратурнай адукацыі.

*Сістэмны падыход* забяспечвае засваенне вучнямі ведаў пра літаратуру як сістэму, сфарміраваных у выглядзе паняццяў і рэалізаваных у разнастайных спосабах дзейнасці, што з’яўляецца асновай фарміравання *літаратурнай кампетэнцыі*.

Такі падыход накіроўвае на тое, каб вучні:

• на ўроках беларускай літаратуры сістэматычна і паслядоўна авалодвалі гісторыка- і тэарэтыка-літаратурнымі ведамі [веды па тэорыі літаратуры — мастацкі твор, яго структура, сістэма вобразаў, аўтарская пазіцыя і інш.; тыпы літаратурнай творчасці (паэзія, проза); літаратурныя роды і жанры; асноўныя мастацкія кірункі і плыні і інш.]; [веды гісторыка-літаратурныя — звесткі пра шляхі і галоўныя этапы развіцця беларускай літаратуры ва ўзаемасувязі з сусветнай, найбольш важныя звесткі пра жыццёвы і творчы шлях пісьменнікаў, пра гісторыю напісання твораў і інш.];

• ажыццяўлялі чытацкую дзейнасць — чытанне мастацкіх твораў, валоданне тэхнікай і культурай чытання, неабходнай для ўспрымання, аналізу і інтэрпрэтацыі мастацкага твора; логіка-паняційная, аналітыка-сінтэтычная і ацэначная дзейнасць, накіраваная на індывідуальна-асобаснае прачытанне, успрыманне і засваенне мастацкага твора, яго родава-жанравых, кампазіцыйных асаблівасцей, маральна-эстэтычных вартасцей, грамадскага значэння, сувязі з эпохай.

*Аксіялагічны падыход* прадугледжвае фарміраванне ў вучняў сродкамі беларускай літаратуры сістэмы духоўна-маральных каштоўнасных арыентацый, нацыянальна-культурнай самаідэнтыфікацыі, гуманістычнага погляду на свет, выхаванне павагі да агульначалавечых культурных каштоўнасцей і садзейнічае фарміраванню ў вучняў *каштоўнасна-светапогляднай кампетэнцыі*.

*Камунікатыўна-дзейнасны падыход* вызначае такую накіраванасць зместу навучання, пры якой засваенне яго адбываецца шляхам фарміравання ўсіх структурных кампанентаў маўленча-камунікатыўнай дзейнасці, і вучань разглядаецца як суб’ект дзейнасці і зносін, што з’яўляецца асновай фарміравання *маўленчай і камунікатыўнай кампетэнцый.*

Выхаванне маўленчай культуры, фарміраванне камунікатыўных уменняў і навыкаў, што забяспечваюць эфектыўнасць зносін у розных сферах чалавечай дзейнасці, — неабходная ўмова сацыялізацыі навучэнцаў. Развітое маўленне вучня — шлях да актыўнага самавыражэння і прызнання маўленчай асобы як у міжсуб’ектнай камунікацыі (у штодзённых стасунках з бацькамі, сябрамі, знаёмымі), так і ў дзелавой сферы (пры стварэнні вучэбных выказванняў на абсалютнай большасці ўрокаў па розных прадметах; у далейшай прафесійнай дзейнасці тых выпускнікоў устаноў агульнай сярэдняй адукацыі, якія стануць прадстаўнікамі шэрага спецыяльнасцей з павышанай камунікатыўнай адказнасцю — сфера дзейнасці «чалавек — чалавек»).

У адносінах да літаратурнай адукацыі камунікатыўна-дзейнасны падыход звязаны з самавыяўленнем вучняў у розных відах маўленчай практыкі, авалоданнем імі жанрамі мастацкай літаратуры (казка, загадка, верш, байка, невялікая п’еса, пейзажныя і партрэтныя замалёўкі; пераклады мастацкіх тэкстаў); публіцыстычнымі жанрамі (нататка ў газету, інтэрв’ю, рэпартаж, водгук, рэцэнзія на прачытаны літаратурны твор, на твор жывапісу, музыкі, кінафільм або тэлеперадачу); літаратурна-крытычнымі жанрамі (праблемнае сачыненне, прадмова / пасляслоўе да прачытанай кнігі, анатацыя, эсэ, даклад, рэферат на літаратурную тэму); вучэбна-традыцыйнымі жанрамі (характарыстыкі — індывідуальныя, параўнальныя, групавыя — літаратурных герояў, сачыненні на літаратурную тэму, сачыненні на аснове асабістых назіранняў, уражанняў, разважанняў аб розных з’явах жыцця).

Развіццё вуснага і пісьмовага маўлення рэалізуецца праз разнастайнасць метадычных формаў і прыёмаў, захаванне сістэматычнасці, пераемнасці і практычнай накіраванасці гэтай працы ў розных узроставых групах.

*Культуралагічны падыход* звязаны з усведамленнем вучнямі літаратуры як феномена культуры, нацыянальна-культурнай спецыфікі беларускай літаратуры ў адзінстве з сусветнай мастацкай культурай, прадугледжвае развіццё здольнасці карыстацца культуразнаўчай інфармацыяй для патрэб камунікацыі і садзейнічае фарміраванню ў вучняў *культуралагічнай кампетэнцыі.*

Мэтай і вынікам рэалізацыі ў навучанні літаратуры *культуратворчага падыходу* з’яўляецца *культуратворчая кампетэнцыя*. Фарміраванне культуратворчай кампетэнцыі вучняў у працэсе навучання беларускай літаратуры — гэта фарміраванне не асобных базавых ведаў, літаратурна-творчых уменняў і навыкаў, а сістэмы цэласных аперацыянальных комплексаў розных відаў творчай дзейнасці, г. зн. навучанне ў дзейнасці праз уключэнне ў гэтую дзейнасць. Адукацыйны працэс трэба наладжваць так, каб на кожным уроку пры вывучэнні ўсіх раздзелаў і тэм вучэбнага прадмета «Беларуская літаратура» вучні авалодвалі вопытам літаратурна-творчай дзейнасці. Рэалізацыя гэтай задачы адбываецца праз шырокае выкарыстанне відаў прадметна-творчай дзейнасці, якія рэалізуюць практыка-арыентаваны характар літаратурнай адукацыі. Вучэбны матэрыял, звязаны з фарміраваннем культуратворчай кампетэнцыі, пададзены ў раздзелах «Асноўныя віды вучэбнай дзейнасці вучняў па літаратуры» і «Асноўныя патрабаванні да вынікаў вучэбнай дзейнасці вучняў».

Аснову зместу беларускай літаратуры як вучэбнага прадмета складаюць чытанне і тэкстуальнае вывучэнне высокамастацкіх твораў нацыянальнай класікі і вядомых майстроў слова. Гэтыя творы вызначаюцца багатым пазнавальным і выхаваўчым патэнцыялам, з’яўляюцца даступнымі для вучняў пэўнага ўзросту. Цэласнае ўспрыманне і разуменне літаратурных твораў, фарміраванне ўменняў аналізаваць і інтэрпрэтаваць мастацкі тэкст магчыма толькі пры адпаведнай эмацыянальна-эстэтычнай рэакцыі чытача.

Курс VIII класа засяроджвае ўвагу вучняў на розных спосабах паказу рэчаіснасці і чалавека ў літаратуры, г. зн. на літаратурных родах і адпаведных ім жанрах, жанравых формах з уласцівымі ім вобразна-выяўленчымі асаблівасцямі і сродкамі.

У праграме відавочна павышаюцца патрабаванні да авалодання паэтыкай мастацкага твора. Дзякуючы сістэмнай арганізацыі літаратурнага матэрыялу, мэтанакіраванай падачы яго адпаведнымі блокамі ствараюцца такія дыдактычныя ўмовы і сітуацыі, калі вучань на працягу некалькіх урокаў «пагружаецца» ў пэўную родава-жанравую сістэму і натуральна спасцігае асаблівасці гэтага віду твораў і тыя літаратуразнаўчыя паняцці, якія з імі звязаны. Такі спосаб структуравання зместу забяспечвае дастатковую гатоўнасць вучняў да аналізу мастацкага твора і падводзіць да засваення прадмета ў гісторыка-храналагічным аспекце ў наступных класах.

Праграма ўлічвае індывідуальныя творчыя магчымасці васьмікласнікаў, іх жыццёвы і чытацкі вопыт, агульнае і літаратурнае развіццё. Яна прапануе больш складаныя (у параўнанні з папярэднімі класамі) па змесце і форме творы, замацоўвае і паглыбляе звесткі па тэорыі літаратуры, знаёміць са спецыфікай адлюстравання рэчаіснасці і чалавека ў лірыцы, эпасе і драме, развівае ўвагу да мастацкага слова, выпрацоўвае адпаведную моўную культуру, фарміруе чытацкія інтарэсы і прыярытэты.

Праграмай прадугледжана вывучэнне літаратуры ў суаднесенасці з іншымі відамі мастацтва: музыкай, жывапісам, тэатрам, кіно, тэлебачаннем; гэта спрыяе ўспрыманню літаратуры як мастацтва, фарміраванню каштоўнасных арыентацый вучня.

Чалавеказнаўчы аспект прадмета — пазнанне свету і чалавека праз іх мастацкае адлюстраванне і ўспрыманне, праз маральна-эстэтычную каштоўнасную ацэнку рэчаіснасці — забяспечваецца падборам твораў, якія даюць магчымасць шырокага агляду жыцця, пранікнення ў самыя разнастайныя яго сферы. Параўнальны спосаб прэзентацыі матэрыялу, які прадугледжвае супастаўленне блізкіх або кантрасных па змесце і форме твораў, садзейнічае спасціжэнню галоўных асаблівасцей літаратуры і іншых відаў мастацтва, узмацняе развіццёвую скіраванасць курса.

У васьмікласнікаў мэтанакіравана фарміруюцца эстэтычны падыход да мастацкага твора, свядомыя адносіны да яго ўспрымання і ацэнкі. Эфектыўнасць літаратурнага навучання дасягаецца ў працэсе аналізу зместу і формы, спасціжэння аўтарскай канцэпцыі свету і чалавека, асэнсавання канфлікту, характараў герояў, матываў іх паводзін і ўчынкаў. Выхаваўчае ўздзеянне твора на чытачоў ажыццяўляецца ўсёй яго цэласнай мастацкай прыродай. Этычнае і эстэтычнае разглядаюцца ў гарманічным адзінстве.

Па тэорыі літаратуры вылучаны тэрміны і паняцці, звязаныя з літаратурнымі родамі і жанрамі.

Праграма складаецца з пяці раздзелаў, у кожнага з іх — свае пазнавальныя, дыдактычныя, выхаваўчыя задачы. Параўнальны аналіз твораў, прадстаўленых у першым раздзеле, тэматычна блізкіх, але розных у мастацкіх адносінах (верш, апавяданне, драма), дасць вучням эмпірычнае ўяўленне пра спосабы адлюстравання рэчаіснасці ў лірыцы, эпасе, ліра-эпасе, драме. Наступныя раздзелы дапамогуць усвядоміць асаблівасці кожнага літаратурнага роду, яго фальклорныя вытокі, удасканаліць навыкі аналізу твораў розных жанраў з улікам іх родавай спецыфікі. Вывучэнне лірычных твораў спрыяе паглыбленню эстэтычнага ўспрымання вучняў, абвастрае адчуванне паэтычнага слова, яго яркасці, вобразнасці, мілагучнасці. Эпічныя, ліра-эпічныя і драматычныя творы дапамагаюць спасцігнуць жыццёвыя рэаліі і маральныя праблемы, зразумець характары герояў, матывы іх паводзін і ўчынкаў, усвядоміць аўтарскую пазіцыю пісьменніка, даведацца пра мінулае і сучаснае.

Асноўная мэта навучання беларускай літаратуры ў IX класе — сфарміраваць у вучняў цэласнае ўяўленне пра беларускую літаратуру ад старажытнасці да пачатку ХХ стагоддзя, дапамагчы асэнсаваць ідэйна-мастацкі змест лепшых твораў беларускага мастацкага слова. На гэтым этапе навучання інтэнсіўна фарміруецца сістэма каштоўнасных арыентацый, ідэалаў і перакананняў, інтарэсаў і схільнасцей. Таму ў вучэбную праграму ўключаны творы маральна-этычнай праблематыкі, дзе выяўляюцца канфлікты характараў, ідэй, поглядаў. Мастацкія тэксты размешчаны ў паслядоўнасці, адпаведнай асноўным этапам развіцця літаратуры.

Гісторыка-храналагічны прынцып канструявання зместу літаратурнай адукацыі ў IX класе паспрыяе фарміраванню гістарычнага падыходу да літаратурных з’яў, першапачатковаму разуменню ўзаемасувязей і ўзаемаўплыву ў творчасці розных пісьменнікаў, успрыманню літаратуры як працэсу.

Значным кампанентам зместу літаратурнай адукацыі з’яўляецца сістэма тэарэтыка- і гісторыка-літаратурных паняццяў, звязаных з фарміраваннем уяўленняў аб развіцці і станаўленні мастацтва слова. У працэсе навучання ў IX класе паглыбляюцца веды вучняў пра структуру мастацкага твора, літаратурныя роды і жанры ў гістарычным аспекце, даецца ўяўленне пра асаблівасці творчай манеры, стылю пісьменніка. Асэнсаванне тэарэтычных пытанняў паспрыяе больш глыбокаму ўспрыманню літаратуры як мастацтва. У працэсе вывучэння манаграфічных тэм прадугледжана атрыманне вучнямі крытыка-біяграфічных ведаў пра жыццё і творчасць пісьменнікаў.

У IX класе вядзецца работа па актуалізацыі, паглыбленні і сістэматызацыі ведаў і ўменняў, атрыманых у папярэдніх класах. На гэта скіраваны розныя віды работы з літаратурным матэрыялам. Акрамя традыцыйных формаў урока шырока практыкуюцца семінары, дыспуты, чытацкія канферэнцыі і г. д. Метады навучання ў сваёй сукупнасці спрыяюць праяўленню ўсіх функцый літаратуры: пазнавальнай, выхаваўчай, эстэтычнай, эўрыстычнай, камунікатыўнай, геданістычнай. Накіраванасць методыкі на рэалізацыю толькі адной з іх, напрыклад пазнавальнай, аслабляе ўздзеянне літаратуры на асобу вучня. Агульным патрабаваннем для ўсіх метадаў навучання з’яўляецца сарыентаванасць на эстэтычную сутнасць літаратуры, яе мастацкую спецыфіку. Умелае спалучэнне метадаў навучання з задачамі грамадзянскага, патрыятычнага выхавання робіць працэс спасціжэння ведаў яшчэ больш мэтанакіраваным і выніковым. Назапашванне маральных і эстэтычных уражанняў, наступная іх сістэматызацыя і абагульненне, тэарэтычнае асэнсаванне ўзбагачаюць жыццёвы вопыт вучняў, уплываюць на іх духоўна-інтэлектуальнае сталенне.

Развіццё асобы пры вывучэнні літаратуры адбываецца ў двух асноўных напрамках: развіваюцца агульныя і ўласна мастацкія здольнасці. Гэты працэс можа быць паспяховым пры ўмове творчай скіраванасці навучання і рэалізацыі спецыяльнай сістэмы аналітычных і творчых заданняў.

Для развіцця пазнавальных інтарэсаў, выхавання мастацка-эстэтычнага густу і фарміравання цэласнага светапогляду вучняў пры навучанні беларускай літаратуры мэтазгодна прадугледжваць рэалізацыю міжпрадметных сувязей перш за ўсё з такімі вучэбнымі прадметамі, як «Беларуская мова», «Руская літаратура», «Мастацтва (айчынная і сусветная мастацкая культура)», «Гісторыя Беларусі». Міжпрадметныя сувязі актуалізуюцца на ўсіх этапах навучання, іх рэалізацыя ў адукацыйным працэсе ўзбагачае дыялог літаратуры з іншымі відамі мастацтва (жывапіс, музыка, фотамастацтва, кіно, тэатр і інш.), эфектыўна ўздзейнічае на маральна-этычнае, інтэлектуальнае, эмацыянальнае, эстэтычнае развіццё асобы.

Структура ўрокаў беларускай літаратуры і іх форма абумоўліваюцца мэтавымі ўстаноўкамі, узростам вучняў, мастацкай своеасаблівасцю твора, этапамі яго вывучэння. Гутарка і лекцыя, чытанне і абагульненне, аналіз і сачыненне, абарона праектаў і завочная экскурсія, «паэтычная хвілінка» і работа з вучэбным дапаможнікам — усе гэтыя формы навучання маюць сваю спецыфіку, якая праяўляецца ва ўнутранай логіцы разгортвання ўрока, і забяспечваюць такія яго якасці, як цэласнасць, навучальная, выхаваўчая і развіццёвая накіраванасць, праблемнасць, дзейнасны характар, дыялагічнасць.

У адукацыйнай практыцы могуць выкарыстоўвацца як традыцыйныя, так і электронныя сродкі навучання, якія павінны быць скіраваны на дасягненне мэт і задач літаратурнай адукацыі.

Літаратуры ў сістэме адукацыі і выхавання належыць асаблівая культуратворчая роля: яна здольная пераўтвараць унутраны свет асобы і ўплываць на духоўнае ўзбагачэнне жыцця, рабіць яго па-сапраўднаму цікавым, змястоўным, насычаным. З гэтай прычыны неабходна імкнуцца ўключыць вучняў у працэс пазакласнай работы і выхавання.

Факультатыўныя заняткі, праца літаратурных гурткоў, сістэматычны выпуск насценных і радыёгазет, бюлетэняў, часопісаў і альбомаў; падрыхтоўка спецыяльных літаратурных стэндаў, тэматычных выставак, аглядаў сучаснай літаратуры; правядзенне літаратурных ранішнікаў, вечароў, віктарын, алімпіяд і свят, сустрэч з пісьменнікамі, дзеячамі культуры і мастацтва — усё гэта спрыяе стварэнню ў класе атмасферы творчасці, духоўнасці, павагі да кнігі, да мастацкага слова.

Для арганізацыі факультатыўных заняткаў па беларускай літаратуры ў VІІІ—ІХ класах распрацавана адпаведнае вучэбна-метадычнае забеспячэнне: вучэбныя праграмы, дапаможнікі для вучняў і дапаможнікі для настаўнікаў.

На вывучэнне літаратуры ў VІІІ класе адведзена 53 гадзіны (з іх 47 гадзін — на вывучэнне твораў, 4 гадзіны — на творчыя работы, 2 гадзіны — на ўрокі па творах для дадатковага чытання). У ІХ класе таксама 53 гадзіны (з іх 48 гадзін — на вывучэнне твораў, 4 гадзіны — на творчыя работы, 1 гадзіна — на ўрок па творах для дадатковага чытання).

Са спіса твораў, прапанаваных для дадатковага чытання, настаўнік выбірае тыя, выкарыстанне якіх ён лічыць найбольш дарэчным у пэўным класным калектыве, улічваючы індывідуальныя магчымасці вучняў і наяўнасць тэкстаў у бібліятэчным фондзе.[[1]](#footnote-1)

Рэзерв вучэбнага часу настаўнік выкарыстоўвае па сваім меркаванні на чытанне і асэнсаванне літаратурных твораў.

Гадзіны, адведзеныя на творчыя работы, настаўнік размяркоўвае ў адпаведнасці з уласным каляндарна-тэматычным планам.

**VІІІ клас**

(53 гадзіны)

**Уводзіны**

(1 гадзіна)

Чалавек як галоўны аб’ект увагі мастацкай літаратуры, спосабы яго паказу ў творах. Тры роды літаратуры: эпічны, лірычны, драматычны.

**I. Роды мастацкай літаратуры**

(7 гадзін)

**Р ы г о р Б а р а д у л і н. «Трэба дома бываць часцей».** Адносіны чалавека да роднага дому, мясцін, дзе праходзіла дзяцінства і юнацтва. Пачуцці і перажыванні, звязаныя з успамінамі пра родных і блізкіх, як выяўленне духоўнасці асобы. Выкарыстанне вобразных магчымасцей мовы (эпітэты, метафары), рытмічных сродкаў. Адметнасць аўтарскай інтанацыі.

**В і к т а р К а р а м а з а ў. «Дзяльба кабанчыка».** Асуджэнне духоўнага адчужэння дарослых дзяцей ад бацькоўскага дому. Клопат маці пра дзяцей і душэўная чэрствасць, няўвага да яе з боку дачок і зяця. Усведамленне сынам Сцяпанам віны перад бацькамі, шчымлівае пачуццё жалю да хворай маці. Майстэрства пісьменніка ў абмалёўцы вясковага побыту, характарыстыка герояў праз іх паводзіны і ўчынкі, мастацкія дэталі. Характэрныя прыметы эпічнага твора.

**А л я к с е й Д у д а р а ў. «Вечар».** Лёсы састарэлых адзінокіх жыхароў сучаснай вёскі. Вобразы Ганны, Мульціка, Гастрыта, іх чалавечыя драмы, жыццёвыя праблемы і клопаты. Вобразы-сімвалы сонца, калодзежа, вады, вечара. Сутыкненне розных жыццёвых філасофій Мульціка і Гастрыта: Мульцік — добразычлівы да людзей, сумленны, жартаўлівы, працавіты; Гастрыт — нікчэмны, пануры, азлоблены на ўсіх чалавек. Майстэрства Аляксея Дударава. Асаблівасці сюжэтнай, кампазіцыйнай пабудовы п’есы. Сімвалічнасць фіналу драмы.

***Тэорыя літаратуры.*** Тэма, ідэя, праблематыка мастацкага твора (паглыбленне паняццяў). Роды мастацкай літаратуры.

***Мастацтва***[[2]](#footnote-2)*.* М у з ы к а: I. Лучанок. «Трэба дома бываць часцей» (сл. Р. Барадуліна). Т э а т р а л ь н а е м а с т а ц т в а: «Вечар» тэле-, радыё-, тэатральныя спектаклі (у пастаноўцы Нацыянальнага дзяржаўнага драматычнага тэатра імя Янкі Купалы і іншых тэатраў краіны).

**II. Лірычныя жанры**

(13 гадзін)

**Народныя песні: «Бяроза з лістом...», «Зелянеюць, зелянеюць лугі, сенажаці...».** Народная вусна-паэтычная творчасць — крыніца лірычнай паэзіі. Віды народных песень. Паэтыка народнай песні: глыбокі лірызм, яркая вобразнасць, сімволіка, гіпербалізацыя, інверсія і інш.

**ГРАМАДЗЯНСКАЯ ЛІРЫКА**

**Я н к а К у п а л а. «Спадчына».** Лірычная споведзь паэта. Абвостранае пачуццё любові да Бацькаўшчыны, сцвярджэнне гістарычнага права беларусаў на нацыянальную і сацыяльную незалежнасць. Спалучэнне высокага грамадзянскага пафасу з гранічнай шчырасцю лірычнага выказвання.

**М а к с і м Б а г д а н о в і ч. «Слуцкія ткачыхі»**. Тэма гістарычнага мінулага. Выяўленне любові да Радзімы і волі праз вобраз васілька — сімвал Бацькаўшчыны. Спалучэнне высокага патрыятычнага пафасу з задушэўнасцю выказвання. Кампазіцыя верша, яго мілагучнасць.

**У л а д з і м і р К а р а т к е в і ч. «Беларуская песня».** Гонар паэта за сваю Радзіму, яе гісторыю, родную мову, за духоўна багатых і шчырых людзей. Высокі патрыятычны пафас. Урачыстасць інтанацыі, эмацыянальнасць выказвання, своеасаблівасць рытму, метафарычнасць мовы.

**ФІЛАСОФСКАЯ ЛІРЫКА**

**М а к с і м Т а н к. «Шчасце».** Роздум паэта пра сэнс жыцця   
чалавека, яго прызначэнне на зямлі. Радзіма, мова, сяброўства — аснова чалавечага шчасця. Апавядальнасць інтанацыі, рытмічны малюнак верша.

**А н а т о л ь В я р ц і н с к і. «Жыццё даецца, каб жыццё тварыць...».** Філасофскае асэнсаванне глыбінных асноў чалавечага быцця, сучаснага і вечнага. Злітнасць лёсу чалавека з лёсам Радзімы і свету, усведамленне адказнасці за жыццё на зямлі. Сцвярджэнне актыўнай жыццёвай пазіцыі чалавека-грамадзяніна, чалавека-творцы. Інтанацыйна-сінтаксічны малюнак вершаў.

**ІНТЫМНАЯ ЛІРЫКА**

**М а к с і м Б а г д а н о в і ч. «Раманс».** Паэтызацыя ўзвышанага і прыгожага пачуцця — кахання. Лірычная споведзь паэта, светлы сум, лёгкі дакор лёсу за немінучае расстанне з каханай. Мастацкая выразнасць і пластычнасць вобразаў; інтымнасць, цеплыня, даверлівасць інтанацыі, вытанчанасць, дасканаласць паэтычнай формы.

**А р к а д з ь К у л я ш о ў. «Бывай».** Пяшчотнае і шчымлівае развітанне з юнацкім каханнем. Глыбокі лірызм у выяўленні пачуццяў і перажыванняў — болю, горычы, смутку ад вымушанага расстання з каханай — як адметнасць жанру элегіі. Багацце асацыяцый, цеплыня і задушэўнасць выказвання, песеннасць і меладычнасць верша.

**ПЕЙЗАЖНАЯ ЛІРЫКА**

**Я к у б К о л а с. «О, край родны, край прыгожы!..»** (урывак з паэмы «Сымон-музыка»). Паэтызацыя прыгажосці роднай старонкі, захапленне непаўторнасцю беларускіх пейзажаў. Адчуванне лірычным героем сваёй духоўнай сувязі з зямлёй продкаў. Майстэрства паэта ў перадачы шматколернасці навакольнага свету. Выяўленне паўнаты і радасці жыцця праз вобразны і інтанацыйны лад верша.

**М а к с і м Б а г д а н о в і ч. «Цёплы вечар, ціхі вецер, свежы стог...».** Паэтычная адухоўленасць з’яў прыроды, захапленне гармоніяй і прыгажосцю ціхай зорнай ночы. Сцвярджэнне непарыўнай еднасці чалавека з прыродай. Захапленне наваколлем, перададзенае праз эпітэты, метафары. Глыбіня пачуццяў, даверлівасць інтанацыі. Маляўнічасць вобразаў. Меладычнасць верша. Выразнасць і пластычнасць мовы.

**КЛАСІЧНЫЯ ЖАНРЫ ЛІРЫКІ**

**М а к с і м Б а г д а н о в і ч. «Санет» («Замёрзла ноччу шпаркая крыніца...»).** Выяўленне неадольнасці стваральных сіл жыцця, увасобленых у вобразе гаючай крыніцы. Перанос гэтага сімвала на розныя станы чалавечага духу. Класічная дасканаласць і выразнасць формы санета, яго рытмічны лад, меладычнасць мовы.

**А н а т о л ь Г р а ч а н і к а ў. «Свяці, кахання чыстая зара...».** Раскрыццё глыбока інтымных перажыванняў лірычнага героя. Актава — класічная форма паэзіі; яе дасканаласць і ўплыў на выяўленчыя асаблівасці верша. Афарыстычнасць мовы, выразнасць рытму і інтанацыі. Асаблівасці рыфмоўкі радкоў.

**М а к с і м Б а г д а н о в і ч. «Трыялет» («Калісь глядзеў на сонца я...»)**. Філасофскі роздум паэта пра сэнс чалавечага існавання, пра бясконцасць сусвету і шчасце пазнання яго чалавекам. Абвостраная ўспрымальнасць лірычнага героя, яго выключнасць у параўнанні з іншымі людзьмі, не здольнымі зразумець і прыняць яго перакананні. Вытанчанасць формы трыялета, рытміка-інтанацыйны лад твора.

***Тэорыя літаратуры.*** Паняцце пра лірыку. Жанры літаратуры, класічныя жанры лірыкі. Лірычны герой. Маналагічная форма лірычных твораў. Паглыбленне паняццяў пра вершаскладанне, рытміка-інтанацыйныя і вобразна-выяўленчыя сродкі паэтычнай мовы.

***Мастацтва.*** М у з ы к а: «Песняры. Залаты дыск»: кампакт-дыск; «Песняры. Лепшыя песні» (ч. 1): кампакт-дыск. «Троіца»: кампакт-дыск (гурт «Троіца»); М. Забэйда-Суміцкі. «Ластаўкі ў страсе»: кампакт-дыск і інш. Ж ы в а п і с: «Мая зямля»: альбом (уклад. В. Трыгубовіч); «Беларускі савецкі жывапіс»: альбом (уклад. А. В. Аладава) і інш. Ф о т а- м а с т а ц т в а: «Пакланіся прыродзе»: альбом; В. Алешка. «Спатканне з лесам»: альбом; С. Плыткевіч. «Мая Беларусь»: альбом; Г. Ліхтаровіч. «Добры дзень, Беларусь»: альбом.

**III. Эпічныя жанры**

(14 гадзін)

**Я к у б К о л а с. «Хмарка».** Сувязь паэтыкі апавядання з вуснай народнай творчасцю, з формай казкі. Алегарычна-філасофскі змест твора, яго патрыятычны пафас. Адказнасць кожнага чалавека перад сваёй Бацькаўшчынай за яе дабрабыт і росквіт як галоўная ўмова асабістага шчасця. Роля пейзажу ў раскрыцці ідэі твора.

**У л а д з і м і р К а р а т к е в і ч. «Паром на бурнай рацэ».** Гістарычная аснова апавядання. Характарыстыка галоўных герояў твора Горава і Пора-Леановіча. Элементы рамантычнай паэтыкі ў творы: зварот да гістарычнай тэмы, павышаная эмацыянальнасць аповеду, кантраснасць вобразаў і характараў, драматызацыя дзеяння і карцін прыроды. Роля канкрэтных апісанняў, мастацкіх дэталей у раскрыцці характараў. Тэма і ідэя апавядання.

**Г е н р ы х Д а л і д о в і ч. «Губаты».** Ідэя дабрыні і міласэрнасці да прыроды. Майстэрства пісьменніка ў перадачы шматфарбнасці навакольнага свету праз апісанне пушчы і яе жыхароў, псіхалагізацыя вобраза ласяняці Губатага. Трагічны фінал — праява хцівасці і жорсткасці людзей. Лірычнасць апавядання. Развіццё сюжэта, кампазіцыя твора.

**В а с і л ь Б ы к а ў. «Жураўліны крык».** Мастацкая праўда ў паказе вайны. Паводзіны чалавека ў экстрэмальнай сітуацыі. Раскрыццё ў трагічных абставінах характараў герояў. Вытокі подзвігу старшыны Карпенкі, байцоў Глечыка, Фішара, Свіста. Праблема маральнага выбару. Глыбіня псіхалагічнага аналізу ў раскрыцці вобразаў Аўсеева і Пшанічнага. Арыгінальнасць кампазіцыі. Лірычны элемент у аповесці, яго роля.

***Тэорыя літаратуры.*** Эпас як літаратурны род і яго жанры: апавяданне, аповесць (паглыбленне паняццяў), навела. Эпізод, сюжэт, кампазіцыя ў эпічным творы (паглыбленне паняццяў). Вобраз-характар і спосабы яго раскрыцця (апісанне ўчынкаў і паводзін, партрэт, пейзаж, мова героя, аўтарская характарыстыка). Аўтар-апавядальнік у эпічным творы (паглыбленне паняцця).

**IV. Ліра-эпічныя жанры**

(6 гадзін)

**Я н к а К у п а л а. «Магіла льва».** Зварот да гістарычнага мінулага. Паэтычнае асэнсаванне народнай легенды. Рамантызаваныя вобразы Наталькі і Машэкі. Вастрыня драматычнага канфлікту. Пафас лірыка-філасофскіх адступленняў. Гуманістычна-патрыятычны змест паэмы, асаблівасці яе кампазіцыі.

**А р к а д з ь К у л я ш о ў. «Маці».** Адлюстраванне трагізму падзей Вялікай Айчыннай вайны ў баладзе. Бязмежная самаахвярнасць маці. Фальклорныя вытокі сюжэта твора, сродкі раскрыцця вобразу маці. Выкарыстанне народна-паэтычнай вобразнасці (зваротаў, тропаў, рытмікі).

**К а н д р а т К р а п і в а. «Ганарысты Парсюк».** Крытыка чалавечых заган і недахопаў: невуцтва, ганарыстасці, фанабэрлівасці, агрэсіўнасці. Прыёмы і сродкі стварэння камічных сітуацый. Народная мудрасць, гумар у байцы. Блізкасць мовы байкі да гутарковай. Мараль у байцы як выяўленне аўтарскай пазіцыі.

***Тэорыя літаратуры.*** Ліра-эпічныя літаратурныя жанры. Паэма: сюжэт і кампазіцыя, лірычныя адступленні, эмацыянальнасць мовы. Літаратурная балада (паглыбленне паняцця). Мараль у байцы як выяўленне аўтарскай пазіцыі.

***Мастацтва.*** Ж ы в а п і с: ілюстрацыі беларускіх мастакоў да паэмы Янкі Купалы «Магіла льва».

**V. Драматычныя жанры**

(4 гадзіны)

**Я н к а К у п а л а. «Паўлінка».** Жанравая адметнасць п’есы. Канфлікт новага і старога пакаленняў засцянковай шляхты ў камедыі. Вобраз Паўлінкі. Высмейванне шляхецкай пыхлівасці і духоўнай абмежаванасці. Камічнае і драматычнае ў вобразе Адольфа Быкоўскага. Самабытнасць камедыйных характараў Сцяпана Крыніцкага і Пранціся Пустарэвіча. Майстэрства аўтара ў абмалёўцы персанажаў, індывідуалізацыя іх мовы. Сцэнічнае ўвасабленне камедыі.

***Тэорыя літаратуры.*** Драма як літаратурны род. Драматычныя жанры: трагедыя, драма, камедыя. Характэрныя асаблівасці драматычных жанраў: канфлікт, сюжэт, характар, сцэна, карціна, дыялог, рэпліка, рэмарка. Выяўленне аўтарскай пазіцыі ў драматычным творы.

***Мастацтва.*** Т э а т р а л ь н а е м а с т а ц т в а: тэатральныя і тэлевізійныя спектаклі (на выбар настаўніка, з улікам канкрэтных магчымасцей).

**Рэзерв вучэбнага часу**

(1 гадзіна)

**Паўтарэнне і падагульненне вывучанага за год**

(1 гадзіна)

У с я г о: на вывучэнне твораў — 47 гадзін;

на творчыя работы — 4 гадзіны;

на ўрокі па творах для дадатковага чытання — 2 гадзіны.

**Спіс твораў для завучвання на памяць**

*Рыгор Барадулін.* «Трэба дома бываць часцей».

*Янка Купала.* «Спадчына».

*Максім Багдановіч.* «Раманс».

*Уладзімір Караткевіч.* «Паром на бурнай рацэ» (урывак са слоў: «Рака шалела...», заканчваючы словамі: «...два ці тры зеленаватыя яблыкі»).

*Кандрат Крапіва.* «Ганарысты Парсюк».

**Спіс твораў для дадатковага чытання**

*Вячаслаў Адамчык.* «Дзікі голуб».

*Васіль Быкаў.* «Страта».

*Віталь Вольскі*. «Несцерка».

*Аляксей Дудараў.* «Кім».

*Віктар Карамазаў.* «Прыліпала».

*Уладзімір Караткевіч.* «Лісце каштанаў».

*Павел Місько.* «Грот Афаліны».

*Міхась Стральцоў.* «Адзін лапаць, адзін чунь».

*Алег Салтук.* Зб. «На далонях жыцця».

*Іван Чыгрынаў.* «Бульба».

*Фрыдрых Шылер.* Балада «Кубак».

*Яўгенія Янішчыц.* «Зорная паэма».

**Асноўныя віды работ па літаратуры ў VIII класе**

Беглае чытанне мастацкіх, навукова-папулярных і публіцыстычных тэкстаў. Выразнае чытанне мастацкіх твораў (эпічных, лірычных, ліра-эпічных, драматычных).

Складанне плана эпічнага твора ці ўрыўка з яго.

Вусны і пісьмовы пераказ (выбарачны, падрабязны, творчы) невялікага эпічнага твора ці ўрыўка з яго.

Вуснае і пісьмовае сачыненне-разважанне па вывучаным творы: разгорнуты адказ на пытанне, праблемная характарыстыка (індывідуальная, параўнальная, групавая) герояў твора. Складанне плана ўласнага вуснага і пісьмовага выказвання.

Інсцэніраванне мастацкіх твораў. Вусны і пісьмовы водгук ці рэцэнзія на самастойна прачытаны твор, твор выяўленчага мастацтва, прагледжаныя кінафільм, тэлеперадачу (з матывацыяй уласных адносін да герояў і падзей).

Сачыненне на аснове асабістых назіранняў, уражанняў аб падзеях і з’явах жыцця.

**Асноўныя патрабаванні да ведаў, уменняў i літаратурнага развіцця вучняў viii класа**

Вучні павінны

***ведаць*:**

• аўтараў, назвы і змест праграмных твораў;

• сюжэт апавядальных твораў, учынкі і ўзаемаадносіны персанажаў;

• роды літаратуры (эпічны, лірычны, драматычны), іх асноўныя жанры (у фальклоры і літаратуры) і мастацкія асаблівасці, сродкі адлюстравання жыцця і спосабы паказу чалавека ў творах гэтых жанраў;

• творы, прапанаваныя для завучвання на памяць;

***умець*:**

• узнаўляць мастацкія карціны, створаныя пісьменнікам;

• вызначаць танальнасць, настраёвасць мастацкага твора, яго эстэтычны пафас;

• падрабязна, сцісла або выбарачна пераказваць (вусна і пісьмова) невялікі эпічны твор або ўрывак з эпічнага твора;

• вылучаць эпізоды або дэталі, важныя для характарыстыкі дзеючых асоб, устанаўліваць прычынна-выніковую сувязь паміж падзеямі і паводзінамі герояў у творы, разумець падтэкст;

• характарызаваць героя мастацкага твора па яго ўчынках, паводзінах, перажываннях у святле праблемнага пытання настаўніка;

• вызначаць ідэйна-мастацкую ролю элементаў сюжэта вывучаных эпічных, ліра-эпічных і драматычных твораў (экспазіцыю, завязку, кульмінацыю, развязку);

• знаходзіць выяўленчыя сродкі мовы і вызначаць іх ролю ў стварэнні вобраза, раскрыцці тэмы твора;

• разумець аўтарскую пазіцыю ў творы;

• выразна, у патрэбным тэмпе чытаць уголас літаратурны твор з улікам родавых, жанравых і стылёвых адметнасцей, выяўляючы аўтарскую пазіцыю і свае адносіны да адлюстраванага;

• складаць план эпічнага твора ці ўрыўка з яго;

• рыхтаваць вуснае і пісьмовае сачыненне-разважанне (разгорнуты адказ, адказ на пытанне і паведамленне пра героя), апісваць свае ўражанні ад розных з’яў жыцця;

• даваць вусны водгук на самастойна прачытаны літаратурны твор і творы іншых відаў мастацтва, выказваючы свае адносіны да герояў і падзей.

**ІХ клас**

ЗМЕСТ ВУЧЭБНАГА ПРАДМЕТА

(53 гадзіны)

**Уводзіны**

(1 гадзіна)

Літаратура як частка сусветнай культуры. Нацыянальнае і агульначалавечае ў мастацтве слова. Асноўныя напрамкі, стылі, жанры мастацкай літаратуры.

**Міфалогія — фальклор — літаратура**

(1 гадзіна)

Узнікненне мастацтва слова. Міфалогія як першапачатковая «навуковая» карціна свету. Спецыфіка фальклору як мастацтва слова. Беларуская народная творчасць як крыніца станаўлення і ўзбагачэння літаратуры (Вінцэнт Дунін-Марцінкевіч, Францішак Багушэвіч, Янка Купала, Якуб Колас і інш.). «Вечныя вобразы» ў фальклоры і літаратуры. Водгукі ідэй, вобразаў, сюжэтаў антычнасці ў беларускай літаратуры, наследаванні антычных матываў беларускімі паэтамі, традыцыі антычнага эпасу (паэмы «Энеіда навыварат» і «Тарас на Парнасе», Максім Багдановіч. «Калі зваліў дужы Геракл у пыл Антэя...», «Пентаметры»; Якуб Колас. «Новая зямля» і інш.).

***Тэорыя літаратуры.***  Агульнае паняцце пра антычную літаратуру. Паняцце пра «вечны вобраз».

***Мастацтва***[[3]](#footnote-3)**.** М у з ы к а: А. Лядаў. Сімфанічныя паэмы «Баба Яга», «Чароўнае возера»; Ю. Семяняка. Аперэта «Сцяпан — вялікі пан». А. Хачатуран. Балет «Спартак».

**Літаратура эпохі Сярэднявечча**

(3 гадзіны)

**Агульная характарыстыка літаратуры Сярэднявечча**

(1 гадзіна).

Пачатковы перыяд развіцця славянскай пісьменнасці (XI—XII стст.); тэматычная і жанравая разнастайнасць перакладной і арыгінальнай літаратуры. Кірыла Тураўскі — пісьменнік і прамоўца.

**«Жыціе Еўфрасінні Полацкай»** (1 гадзіна).

Адлюстраванне жыцця і дзейнасці беларускай асветніцы. Духоўны подзвіг Еўфрасінні Полацкай. Рэальныя і гістарычныя факты ў творы. Адметнасць кампазіцыі «Жыція...».

**Беларускі летапіс («Летапіс вялікіх князёў літоўскіх», «Беларуска-літоўскі летапіс 1430—1446 гг.» і інш.) (урывак «Пахвала Вітаўту»)** (1 гадзіна).

Беларускія летапісы як вытокі мастацкай прозы. Адлюстраванне гістарычнага мінулага ў летапісных творах, іх патрыятычны пафас. Адметнасць жанру і кампазіцыі твора. Услаўленне ў старажытным беларускім летапісе міжнароднага аўтарытэту князя Вітаўта, яго гераічных подзвігаў.

***Тэорыя літаратуры.*** Агульнае паняцце пра жанры старажытнай літаратуры (жыціе, хаджэнне, летапіс).

***Мастацтва.*** А р х і т э к т у р а: Сафійскі сабор у Кіеве (XI ст.); Сафійскі сабор у Ноўгарадзе (XII ст.); Сафійскі сабор у Полацку (XII ст.); Каложская царква ў Гродна (XII ст.). С к у л ь п т у р а: помнік Кірылу Тураўскаму (Тураў. Скульптар М. Інькоў, архітэктар М. Лук’янчык); М. Інькоў. «Кірыла Тураўскі»; I. Пратасеня. «Кірыла Тураўскі». Ж ы в а- п і с: М. Басалыга. «Бітва на Нямізе ў 1067 годзе»; Я. Драздовіч. «Усяслаў Чарадзей пад Гародняй»; А. Кашкурэвіч. «Еўфрасіння Полацкая — асветніца»; П. Сергіевіч. «Усяслаў Полацкі». М у з ы к а: А. Мдывані, В. Елізар’еў. Балет «Страсці».

**Літаратура эпохі Адраджэння**

(5 гадзін)

**Агульная характарыстыка літаратуры эпохі Адраджэння (XIV—XVI стст.)**. Пашырэнне гуманістычнага светаўспрымання і светаадчування. Чалавек як мера каштоўнаснага і прыгожага ў мастацтве (1 гадзіна).

**Ф р а н ц ы с к С к а р ы н а. Прадмовы да кніг «Псалтыр», «Юдзіф»** (1 гадзіна).

Францыск Скарына — першадрукар і асветнік, яго жыццё і творчая дзейнасць. Імкненне Францыска Скарыны наблізіць кнігу да народа (прадмовы, старабеларуская мова, тлумачэнні). Сцвярджэнне ідэй патрыятызму, вернасці грамадзянскаму абавязку, духоўнай моцы і трываласці ў прадмове да кнігі «Юдзіф».

Агульнаславянскае і еўрапейскае значэнне дзейнасці Францыска Скарыны.

**С ы м о н Б у д н ы і  В а с і л ь Ц я п і н с к і** **як прадаўжальнікі традыцый Францыска Скарыны** (1  гадзіна).

Кароткія звесткі пра жыццё і творчасць асветнікаў. Дэмакратычная і патрыятычная скіраванасць іх творчасці. Васіль Цяпінскі пра навучанне на беларускай мове. Развіццё кнігадруку ў Беларусі і яго роля ў культурным прагрэсе.

**М і к о л а Г у с о ў с к і. Паэма «Песня пра зубра»** (2 гадзіны).

Кароткія звесткі пра жыццё і творчасць паэта.

«Песня пра зубра» як выдатны твор беларускай літаратуры эпохі Адраджэння. Жанр, сюжэт і кампазіцыя паэмы. Сістэма вобразаў у творы. Сімвалічнае значэнне вобраза зубра. Увасабленне рэнесансавых ідэй у вобразе Вітаўта. Беларуская прырода ў адлюстраванні паэта. Тэма вайны і міру. Мікола Гусоўскі як паэт-гуманіст.

Паэма ў перакладзе на сучасную беларускую мову Язэпа Семяжона.

***Тэорыя літаратуры.*** Агульнае паняцце пра эпоху Адраджэння. Гуманізм, агульначалавечыя каштоўнасці ў літаратуры.

***Мастацтва.*** А р х і т э к т у р а: універсітэт у Падуі (XV ст.); Карлаў мост у Празе (XIII—XV стст.). С к у л ь п т у р а: З. Азгур. «Францыск Скарына»; А. Глебаў. Помнік Ф. Скарыну ў Полацку; помнік С. Буднаму (Нясвіж. Скульптар С. Гарбунова, архітэктар Ю. Казакоў); А. Шатэрнік. «Мікола Гусоўскі». Ж ы в а п і с: I. Ахрэмчык. «Францыск Скарына»; М. Басалыга. «Мікола Гусоўскі»; Г. Вашчанка. «Роднае слова. Францыск Скарына»; А. Кашкурэвіч. Ілюстрацыі да «Песні пра зубра»; Я. Кулік. Ілюстрацыі да кнігі «Песня пра зубра»; Л. Шчамялёў. «Францыск Скарына. Вяртанне». М у з ы к а: Д. Смольскі. Опера «Францыск Скарына». К і- н а м а с т а ц т в а: «Я, Францыск Скарына» (рэж. Б. Сцяпанаў).

**Барока. Класіцызм. Асветніцтва**

(1 гадзіна)

Асаблівасці стылю барока. Праявы барока ў беларускай літаратуры і мастацтве. Неадпаведныя ўмовы для развіцця класіцызму і іншых мастацкіх напрамкаў у беларускай літаратуры. Асветніцкі рэалізм. Свецкая сатырычная літаратура («Прамова Мялешкі», «Ліст да Абуховіча»). Вершаскладанне на беларускай мове (Андрэй Рымша, Сімяон Полацкі, ананімныя творы). Станаўленне беларускага тэатра (батлейка, школьныя драмы і інтэрмедыі).

***Тэорыя літаратуры.*** Агульнае паняцце пра барока, класіцызм, асветніцтва ў літаратуры.

***Мастацтва.*** А р х і т э к т у р а: Мірскі замак; Нясвіжскі палац. Ж ы в а п і с: партрэты Юрыя Радзівіла (XVI ст.), Януша Радзівіла (XVII ст.), Ежы Радзівіла (XVII ст.). М у з ы к а: М. Агінскі. Паланэз «Развітанне з Радзімай»; I. С. Бах. «Брандэнбургскія канцэрты». К і н а м а с т а ц т в а: «Ветрык арэляў» (рэж. С. Гайдук); «Паланэз Агінскага» (рэж. Л. Голуб).

**Ад старажытнай да новай беларускай літаратуры**

(1 гадзіна)

Беларуская літаратура ў канцы XVIII — пачатку XIX стагоддзя. Пераважна ананімны характар бытавання твораў. Узнікненне камічных, бурлескных твораў (паэма «Энеіда навыварат»). Станаўленне новай беларускай літаратуры і яго асноўныя фактары (цікавасць да фальклору, народнага побыту, гістарычнага мінулага і традыцый). Беларускія і беларуска-польскія пісьменнікі: Ян Чачот, Тамаш Зан, Iгнат Дамейка, Вінцэсь Каратынскі, Аляксандр Ельскі (асноўныя постаці на выбар).

***Тэорыя літаратуры.*** Травесційная літаратура. Бурлеск.

**Рамантызм як вядучы літаратурны напрамак**

(4 гадзіны)

**Рамантызм як вядучы літаратурны напрамак у канцы XVIII — першай палове XIX ст.** (1 гадзіна).

Перадумовы ўзнікнення рамантызму. Пошукі ідэалу ў мінулым, у фантазіях пра будучыню, у экзатычных землях. Асаблівая ўвага да індывідуальнага свету чалавека.

**А д а м М і ц к е в і ч. Паэма «Гражына»** (1 гадзіна).

Кароткія звесткі пра жыццё і творчасць паэта. Адам Міцкевіч і Беларусь. Паэма «Гражына». Паэтычнае асэнсаванне народнай легенды, гісторыі беларускага народа. Рамантызацыя вобраза Гражыны. Вобразы Рымвіда і Літавура. Здрада ідэалу і духоўны крах асобы. Выяўленне ў творы рамантычнага светаўспрымання. Ідэя вернасці ў творы.

**Я н Б а р ш ч э ў с к і. Апавяданні «Шляхціц Завальня», «Плачка» (са зборніка «Шляхціц Завальня, або Беларусь у фантастычных апавяданнях»)** (на выбар) (2 гадзіны).

Кароткія звесткі пра жыццё і творчасць пісьменніка.

Галоўны літаратурны твор пісьменніка «Шляхціц Завальня» — зборнік фантастычных апавяданняў. Цесная сувязь кнігі з беларускай міфалогіяй і фальклорам. Роля вобраза Завальні ў творы. Увага да ўнутранага свету герояў. Павучальнасць зместу апавяданняў. Рамантычныя сюжэты і вобразнасць. Сімволіка вобразаў.

***Тэорыя літаратуры.*** Паняцце пра рамантызм як літаратурны напрамак. Рамантычны герой.

***Мастацтва.*** А р х і т э к т у р а: палац у Снове (XIX ст.); Дом паляўнічага, палац Паскевічаў у Гомелі (XIX ст.); сядзіба Ваньковічаў у Мінску (XIX ст.). С к у л ь п т у р а: А. Заспіцкі. Помнік Адаму Міцкевічу (Мінск); В. Янушкевіч. Помнік Адаму Міцкевічу (Навагрудак). Ж ы в а п і с: В. Ваньковіч. «Партрэт Адама Міцкевіча», «Міцкевіч на скале Аюдаг»; У. Пракапцоў. «А. Міцкевіч. Боль паэта»; В. Шаранговіч. Ілюстрацыі да паэмы А. Міцкевіча «Пан Тадэвуш». М у з ы к а: Ф. Шапэн. Вальсы, мазуркі; Ф. Шуберт. «Няскончаная сімфонія».

**Па шляху сінтэзу: сентыменталізм, рамантызм, рэалізм**

(4 гадзіны)

**К а н с т а н ц і н В е р а н і ц ы н. Паэма «Тарас на Парнасе»** (1 гадзіна).

Сатырычны і гуманістычны пафас твора. Сцвярджэнне ідэй народнасці ў літаратуры. Роля міфалагічных персанажаў у раскрыцці тэмы і ідэі твора. Тарас як тыповы народны герой, рысы яго характару: кемлівасць, абачлівасць, дасціпнасць. Выяўленчае майстэрства аўтара ў абмалёўцы персанажаў. Гісторыка-літаратурнае значэнне паэмы.

***Тэорыя літаратуры.*** Пачатковае паняцце пра народнасць літаратуры. Пародыя і бурлеск у літаратуры (паглыбленне паняццяў).

**В і н ц э н т Д у н і н-М а р ц і н к е в і ч. Камедыя «Пінская шляхта»** (3 гадзіны).

Жыццёвы і творчы шлях пісьменніка.

«Пінская шляхта». Жанравае вызначэнне, сатырычны і гуманістычны пафас твора. Выкрыццё царскага чыноўніцтва. Вобраз Кручкова, яго тыповасць. Духоўная абмежаванасць засцянковай шляхты. Праблема бацькоў і дзяцей. Вобраз Куторгі. Майстэрства драматурга ў разгортванні інтрыгі, сюжэта, у стварэнні камічнага эфекту. Гратэск і шарж як прыёмы фарса-вадэвіля. Значэнне творчасці Вінцэнта Дуніна-Марцінкевіча для беларускай літаратуры.

***Тэорыя літаратуры.*** Фарс і вадэвіль як камедыйныя жанры.

***Мастацтва.*** С к у л ь п т у р а: А. Шатэрнік. «Вінцэнт Дунін-Марцінкевіч» (Мінск); М. Якавенка. Помнік В. Дуніну-Марцінкевічу (Тупальшчына, Валожынскі раён); В. Янушкевіч. «В. Дунін-Марцінкевіч» (гіпс). Ж ы в а п і с: I. Рэй. «В. Дунін-Марцінкевіч з дочкамі Камілай і Цэзарынай»; Я. Ціхановіч. «Партрэт Вінцука Дуніна-Марцінкевіча. М у з ы к а: У. Кандрусевіч. Мюзікл «Залёты» (паводле В. Дуніна-Марцінкевіча); I. Лучанок. Цыкл для голасу з суправаджэннем «О, Радзіма бацькоў»; М. Равенскі. Аперэта «Залёты». Т э а т р а л ь н а е м а с т а ц т в а: спектакль «Пінская шляхта» (Нацыянальны акадэмічны тэатр імя Янкі Купалы, рэж. М. Пінігін).

**Рэалізм як літаратурны напрамак.   
Захаванне тэндэнцый рамантызму**

(5 гадзін)

**Рэалізм як напрамак у літаратуры** (1 гадзіна).

Узмацненне ў літаратуры Беларусі другой паловы XIX стагоддзя рэалістычных тэндэнцый. Публіцыстыка і яе роля ў тагачасным жыцці (творчасць Кастуся Каліноўскага). Рысы рамантызму ў творах Францішка Багушэвіча («Хцівец і скарб на святога Яна», «Быў у чысцы» і інш.), Янкі Лучыны («Паляўнічыя акварэлькі з Палесся»).

***Тэорыя літаратуры.*** Публіцыстыка як від літаратуры (паглыбленне паняцця).

**Ф р а н ц і ш а к Б а г у ш э в і ч. Прадмовы да зборнікаў «Дудка беларуская» і «Смык беларускі»; вершы «Мая дудка», «Ахвяра», «Хмаркі»; паэма «Кепска будзе!»** (3 гадзіны).

Жыццёвы і творчы шлях пісьменніка.

Уплыў паўстання 1863—1864 гг. на творчасць Ф. Багушэвіча. Ідэйны змест прадмоў да зборнікаў «Дудка беларуская» і «Смык беларускі». Месца паэта і паэзіі ў жыцці народа («Мая дудка»). Увасабленне ў паэзіі Францішка Багушэвіча грамадскіх ідэалаў («Ахвяра»). Алегарычны змест верша «Хмаркі».

«Кепска будзе!». Выкрыццё сацыяльнай несправядлівасці ў творы. Паказ жыццястойкасці беларускага народа. Роля айчыма ў лёсе Аліндаркі. Матыў трагічнасці і безвыходнасці. Гуманістычны ідэал аўтара ў паэме.

***Тэорыя літаратуры.*** Рэалістычнае адлюстраванне жыцця ў літаратуры. Народнасць літаратуры (паглыбленне паняцця).

**Я н к а Л у ч ы н а. Паэма «Паляўнічыя акварэлькі з Палесся» (ва ўрыўках)** (1 гадзіна).

Кароткія звесткі пра жыццё і творчасць пісьменніка. «Паляўнічыя акварэлькі з Палесся». Чалавек і прырода — галоўная тэма твора. Спроба стварэння беларускага народнага характару сродкамі эпічнай паэзіі ў «Паляўнічых акварэльках з Палесся». Вобраз Грышкі. Гуманістычны пафас твора.

***Мастацтва.*** А р х і т э к т у р а: Чырвоны касцёл у Мінску (XIX ст.). С к у л ь п т у р а: З. Азгур. Помнік Ф. Багушэвічу (Жупраны); К. Асадаў. «Францішак Багушэвіч» (скульптурны барэльеф); Ж ы в а п і с: Я. Ціхановіч. «Партрэт Францішка Багушэвіча».

**Шляхі развіцця беларускай літаратуры ў пачатку XX стагоддзя**

(21 гадзіна)

**Беларуская літаратура ў пачатку XX стагоддзя** (1 гадзіна).

Беларуская літаратура пачатку XX стагоддзя, яе патрыятычны пафас і вернасць гуманістычным ідэалам. Роля газет «Наша доля», «Наша ніва» ў гісторыі айчыннай культуры і літаратуры.

Фарміраванне класічных асноў беларускай літаратуры. Прыход у літаратуру Янкі Купалы, Якуба Коласа, Максіма Багдановіча, Цёткі, Алеся Гаруна, Максіма Гарэцкага, Вацлава Ластоўскага, Каруся Каганца, Ядвігіна Ш. і інш.

Станаўленне беларускага прафесіянальнага тэатра. Роля Уладзіслава Галубка, Еўсцігнея Міровіча ў станаўленні беларускага тэатра і драматургіі.

**Ц ё т к а. Вершы «Мае думкі», «Вера беларуса», «Мора»** (1 гадзіна).

Кароткія звесткі пра жыццё і творчасць пісьменніцы.

Патрыятычны змест лірыкі Цёткі, паэтызацыя непаўторнасці і хараства Бацькаўшчыны. Пафас рэвалюцыйнай героікі. Рамантычна-сімвалічная вобразнасць вершаў. Яскравасць паэтычнага стылю: рытміка, інтанацыя, гукапіс, тропы, мастацкая дэталь.

***Тэорыя літаратуры.*** Вершаскладанне, паэтычны сінтаксіс (паглыбленне паняццяў).

***Мастацтва.*** Ж ы в а п і с: М. Купава. «Цётка»; I. Пратасеня. «Думы (Цётка)»; Л. Шчамялёў. «Край родны»; Ф. Янушкевіч. «Роздум. А. Пашкевіч (Цётка)». М у з ы к а: I. Лучанок. Раманс «Як лілея на Дунаі»; Ю. Семяняка. Рамансы «Люблю мой сад», «Кася»; Д. Смольскі. «Арлы-брацці», «Вера беларуса», «Скрыпка».

**Я д в і г і н Ш. Апавяданне «Дуб-дзядуля»** (1 гадзіна).

Кароткія звесткі пра жыццё і творчасць пісьменніка.

Увага да праблем чалавечага быцця, філасофскі сэнс твора «Дуб-дзядуля». Праблема сэнсу і каштоўнасці чалавечага існавання. Лірызм і псіхалагічная заглыбленасць. Прытчавая аснова апавядання. Адметнасць творчай манеры Ядвігіна Ш.

***Тэорыя літаратуры.*** Пачатковае паняцце пра стыль пісьменніка.

**Я н к а К у п а л а. Вершы «Мая малітва» («Я буду маліцца і сэрцам, і думамі...»), «Явар і каліна», паэма «Бандароўна»; драма «Раскіданае гняздо»** (6 гадзін).

Жыццёвы і творчы шлях пісьменніка.

Лірыка. Грамадзянскасць і публіцыстычнасць у вершах Янкі Купалы, вобразна-інтанацыйнае багацце яго лірыкі. Асэнсаванне гістарычнага лёсу беларускага народа («Мая малітва» і інш.). Ідэя вечнасці жыцця, кахання, гармонія чалавека і прыроды ў вершы «Явар і каліна».

«Бандароўна». Фальклорная першакрыніца паэмы. Сутнасць канфлікту. Вобразы-антыподы. Драматызм дзеяння. Маральнае хараство Бандароўны. Рамантычная аснова твора.

«Раскіданае гняздо». Сацыяльна-філасофскі, гуманістычны пафас і змест п’есы. Асноўныя сюжэтныя лініі. Жанр, кампа-зіцыя, развіццё драматычнага канфлікту. Галоўныя героі драмы, матывы паводзін. Пошукі маладым пакаленнем рэальных шляхоў вызвалення Бацькаўшчыны. Праўда Сымона і праўда Зоські. Старац як выразнік народнай маралі. Вобраз Незнаёмага ў сістэме дзейных асоб п’есы. Ідэйны сэнс Вялікага сходу. Рэалізм драмы, рамантычная сімволіка і лірызм. Сімвалічнасць назвы твора. Сцэнічнае ўвасабленне п’есы.

***Тэорыя літаратуры.*** Жанры лірыкі (паглыбленне паняццяў). Выяўленне аўтарскай пазіцыі ў драматычным творы (паглыбленне паняцця).

***Мастацтва.*** С к у л ь п т у р а: З. Азгур. Помнік Янку Купалу (Вязынка, Мінская вобласць); А. Анікейчык. Помнік Янку Купалу (Нью-Ёрк, Араў-парк); помнік Янку Купалу (скульптары А. Анікейчык, Л. Гумілеўскі, А. Заспіцкі, архітэктары Ю. Градаў, Л. Левін. Мінск); помнік Янку Купалу (скульптары А. Заспіцкі, Г. Мурамцаў, архітэктар Ю. Казакоў. Акопы). Ж ы в а п і с: М. Савіцкі. «Віленскія сустрэчы»; Я.  Ціхановіч, В. Шаранговіч. «А хто там ідзе?». М у з ы к а: Ю. Семяняка. «Явар і каліна»; песні і рамансы на словы паэта (кампазітары У. Алоўнікаў, А. Багатыроў, В. Войцік, Д. Камінскі, В. Кузняцоў, М. Літвін, I. Лучанок, А. Мдывані, Л. Мурашка, Д. Смольскі, У. Солтан, А. Чыркун); «Творы па беларускай літаратуры для завучвання на памяць (паэмы, вершы, проза, песні)»: мастацкае электроннае выданне на 2 кампакт-дысках. — Мінск : Маст. літ., 2006—2007. Т э а т р а л ь н а е   
м а с т а ц т в а: спектакль «Раскіданае гняздо» (Нацыянальны дзяржаўны акадэмічны тэатр імя Максіма Горкага; рэж. Б. Луцэнка).

**Я к у б К о л а с. Вершы «Не бядуй!», «Родныя вобразы», «Першы гром»; паэма «Новая зямля»; трылогія «На ростанях» (частка першая — «У палескай глушы»)** (7 гадзін).

Жыццёвы і творчы шлях пісьменніка.

Лірыка. Элегічнае і аптымістычнае ў паэзіі Якуба Коласа («Не бядуй!»). Паэтызацыя роднай прыроды («Родныя вобразы», «Першы гром»). Рытміка-інтанацыйны лад вершаў Якуба Коласа.

«Новая зямля» — мастацкая энцыклапедыя народнага жыцця. Аўтабіяграфічнасць паэмы, яе творчая гісторыя. Жанравыя асаблівасці твора. Народны побыт і прырода ў паэме. Вобразы ў паэме: мудрасць і душэўная прыгажосць Антося, Ганны; вобразы дзяцей. Трагедыя лесу Міхала. Філасофская ідэя зямлі і волі. Сімвалічны сэнс назвы твора. Паэтычнае майстэрства Якуба Коласа.

Трылогія «На ростанях». Гісторыя напісання і праблематыка, асаблівасці сюжэта і кампазіцыі твора, яго аўтабіяграфізм. Асоба Андрэя Лабановіча. Народ і інтэлігенцыя ў творы. Жаночыя вобразы. Майстэрства Коласа-празаіка: псіхалагізм, багацце мовы, мастацкая дэталізацыя. «Палескі каларыт» твора.

Месца і значэнне творчасці Якуба Коласа ў беларускай літаратуры.

***Тэорыя літаратуры.*** Паглыбленне паняццяў пра ліра-эпічныя творы (паэма-эпапея), пра эпас і яго жанры. Творчая гісторыя мастацкага твора. Герой і прататып. Індывідуальны стыль пісьменніка (развіццё паняцця).

***Мастацтва.*** С к у л ь п т у р а: З. Азгур. Помнік Якубу Коласу (архітэктары Ю. Градаў, Л. Левін); мастацка-мемарыяльны комплекс «Шлях Коласа». Ж ы в а п і с: У. Стальмашонак. «Якуб Колас»; У. Сулкоўскі. Серыя палотнаў «Радзіма Якуба Коласа». М у з ы к а: У. Алоўнікаў. «Дуб», «Глуха шэпча лес», «Мой родны кут»; Д. Даўгалёў. «Ручэй», «Лес»; Л. Захлеўны. «На новай зямлі»; I. Лучанок. «Ганулька», «Надышлі марозы», «Каханне», «Роднаму краю»; У. Мулявін. «Каханне»; Ю. Семяняка. «Добра ў лузе ў час палудні»; «Творы па беларускай літаратуры для завучвання на памяць (паэмы, вершы, проза, песні)»: мастацкае электроннае выданне на 2 кампакт-дысках. — Мінск : Маст. літ., 2006—2007.

**М а к с і м Б а г д а н о в і ч. Вершы «Песняру», «Мяжы», «Санет» («Паміж пяскоў Егіпецкай зямлі...»), «Летапісец», «Плакала лета, зямлю пакідаючы...», «Маладыя гады», «Я хацеў бы спаткацца з Вамі на вуліцы...», «Жывеш не вечна, чалавек...»** (4 гадзіны).

Жыццёвы і творчы шлях паэта.

Погляды Максіма Багдановіча на прызначэнне паэта ў грамадстве («Песняру»). Вобраз Радзімы ў лірыцы паэта («Санет» і інш.). Зварот да культурна-гістарычнай спадчыны Беларусі. Скіраванасць да агульначалавечай праблематыкі. Багацце духоўнага свету лірычнага героя. Пошукі гармоніі, услаўленне красы жыцця і мастацтва. Рытмічнае багацце і меладычнасць верша.

Сувязь творчасці Багдановіча з класічнай спадчынай і сусветнай паэзіяй. Вобраз Максіма Багдановіча ў паэзіі і мастацтве.

***Тэорыя літаратуры.*** Нацыянальнае і агульначалавечае ў літаратуры (паглыбленне паняцця). Паняцце аб прыгожым. Форма і змест верша (паглыбленне паняцця).

***Мастацтва.*** С к у л ь п т у р а: С. Вакар. Помнік М. Багдановічу; Л. Гумілеўскі. «Максім Багдановіч»; В. Янушкевіч. «Зорка Максіма Багдановіча» (бронза). Ж ы в а п і с: Г. Вашчанка. «М. Багдановіч»; В. Волкаў. «М. Багдановіч»; У. Новак. «М. Багдановіч у Ялце»; У. Пасюкевіч. «У краіне светлай»; I. Рэй. «Шлях паэта». М у з ы к а: Г. Гарэлава. Вакальны цыкл «Дзявочыя песні»; I. Лучанок. «Вераніка»; I. Палівода. Рок-опера «Максім»; А. Смольскі. Араторыя «Памяці паэта»; Ю. Семяняка. Опера «Зорка Венера»; Я. Тарасевіч. «Асенняя песня (Плакала лета)»; Л. Шлег. Вакальны цыкл «Вянок»; песні і рамансы на словы паэта (кампазітары А. Абіліёвіч, А. Аладаў, А. Багатыроў, У. Мулявін, І. Палівода, А. Туранкоў, Э. Тырманд).

**А л е с ь Г а р у н. Вершы «Ты, мой брат, каго зваць Беларусам...», «Ідуць гады»** (1 гадзіна).

Кароткія звесткі пра жыццё і творчасць пісьменніка.

Зборнік вершаў «Матчын дар». Вызваленча-патрыятычныя, агульначалавечыя матывы («Ты, мой брат, каго зваць Беларусам...»). Абвостранае пачуццё любові да радзімы. Тэма сэнсу жыцця, прызначэння чалавека («Ідуць гады»). Філасафічнасць і публіцыстычнасць вершаў.

**Рэзерв вучэбнага часу**

(1 гадзіна)

**Паўтарэнне і падагульненне вывучанага за год**

(1 гадзіна)

У с я г о: на вывучэнне твораў — 48 гадзін;

на творчыя работы — 4 гадзіны;

на ўрок па творах для дадатковага чытання — 1 гадзіна.

**Спіс твораў для завучвання на памяць**

*Францыск Скарына.* Урывак з прадмовы да кнігі «Юдзіф».

*Францішак Багушэвіч.* Верш «Хмаркі».

*Янка Купала.* Верш «Явар і каліна».

*Якуб Колас.* «Родныя вобразы».

*Максім Багдановіч.* «Санет» («Паміж пяскоў Егіпецкай зямлі...»).

**Спіс твораў для дадатковага чытання**

*Мікола Арочка*. «Судны дзень Скарыны».

*Ян Баршчэўскі*. «Шляхціц Завальня» (2—3 апавяданні на выбар)

*Карусь Каганец*. «Модны шляхцюк».

*Уладзімір Караткевіч*. «Дрэва вечнасці».

*Якуб Колас*. «Сымон-музыка».

*Аркадзь Куляшоў*. «Хамуціус».

*Максім Лужанін*. «Колас расказвае пра сябе».

*Мікола Маляўка*. Зб. «Старая зямля».

*Алесь Марціновіч*. Зб. «Хто мы, адкуль мы».

*Барыс Мікуліч*. «Развітанне».

*Шота Руставелі*. «Віцязь у тыгравай шкуры».

*Анатоль Статкевіч-Чабаганаў*. «Лёс роду — лёс радзімы».

*Ян Чачот*. «Наваградскі замак».

*Тарас Шаўчэнка*. Вершы. Паэмы.

**Асноўныя віды вусных i пісьмовых работ   
па літаратуры ў IX класе**

Выразнае чытанне мастацкіх твораў розных жанраў.

Вусны і пісьмовы пераказ празаічных тэкстаў, ускладнены элементамі разважання.

Аргументаванне ўласных ацэнак герояў і падзей.

Сачыненне-апісанне малюнкаў прыроды, выгляду герояў (на падставе вывучаных твораў).

Параўнальная характарыстыка літаратурных герояў аднаго твора і розных твораў (сачыненне-разважанне).

Вусны і пісьмовы водгук на самастойна прачытаную кнігу, прагледжаныя спектакль, кінафільм, тэлеперадачу.

Супастаўленне літаратурных твораў з ілюстрацыямі да іх.

Даклад або рэферат на літаратурную тэму (па вывучаных творах).

Канспект прачытаных літаратурна-крытычных прац.

Вопыты мастацка-творчага характару: мастацкія замалёўкі, апавяданні, нарысы, вершы.

**Асноўныя патрабаванні да ведаў, уменняў i літаратурнага развіцця вучняў IX класа**

Вучні павінны

***ведаць*:**

• асноўныя этапы і заканамернасці развіцця беларускай літаратуры (ад старажытных часоў да пачатку XX стагоддзя) у суаднясенні з развіццём сусветнай літаратуры;

• сутнасць і характэрныя асаблівасці асноўных мастацкіх сістэм (барока, класіцызм, асветніцтва, сентыменталізм, рамантызм, рэалізм, мадэрнізм), родаў і жанраў літаратуры;

• змест асноўных тэарэтыка-літаратурных паняццяў, патрэбных для аналізу і ацэнкі мастацкіх твораў;

• найбольш важныя звесткі пра жыццё і творчасць пісьменнікаў;

• сюжэт і сістэму вобразаў вывучаных твораў, іх праблематыку;

• тэксты, рэкамендаваныя праграмай для завучвання на памяць;

***умець*:**

• удумліва і творча чытаць літаратурныя творы, успрымаць іх на эмацыянальна-вобразным узроўні ў адзінстве ідэйнага зместу і мастацкай формы, самастойна іх асэнсоўваць;

• вызначаць прыналежнасць твора да пэўнага літаратурнага мастацкага напрамку, роду і жанру;

• вызначаць асноўную праблему твора;

• характарызаваць літаратурнага героя;

• суадносіць ідэі і характары з уласным жыццёвым вопытам, аргументаваць сваю ацэнку герояў і падзей;

• супастаўляць герояў розных твораў і вылучаць у іх характарах і паводзінах агульнае і адрознае;

• вызначаць сувязь паміж героямі твора і эпохай;

• вызначаць узаемасувязь і ўзаемазалежнасць састаўных частак твора (сюжэт, кампазіцыя, тэма, ідэя, мастацкія сродкі);

• даваць вусны або пісьмовы разгорнуты адказ на праблемнае пытанне па вывучаным творы;

• пісаць сачыненні на літаратурную тэму;

• рыхтаваць вусны і пісьмовы водгук на прачытаную кнігу, прагледжаныя кінафільм, спектакль, тэлеперадачу;

• рыхтаваць даклад (рэферат) з выкарыстаннем літаратуразнаўчых крыніц;

• карыстацца даведачна-інфармацыйнай літаратурай (літаратурна-крытычныя артыкулы, слоўнікі, даведнікі, энцыклапедыі, інтэрнэт-рэсурсы і інш.).

1. Творы, прапанаваныя ў спісе для дадатковага чытання, можна знайсці ў кнігах серыі «Школьная бібліятэка», якія знаходзяцца ў бібліятэчным фондзе ўстаноў агульнай сярэдняй адукацыі. [↑](#footnote-ref-1)
2. Разгляд твораў рубрыкі «Мастацтва», якія выкарыстоўваюцца ў якасці ілюстрацыйнага матэрыялу, адбываецца ў першую чаргу з апорай на вядомае і на выбар настаўніка. Дадатковыя гадзіны для знаёмства з такімі творамі вучэбнай праграмай не прадугледжаны. [↑](#footnote-ref-2)
3. 2 Разгляд твораў рубрыкі «Мастацтва», якія выкарыстоўваюцца ў якасці ілюстрацыйнага матэрыялу, адбываецца ў першую чаргу з апорай на вядомае і на выбар настаўніка. Дадатковыя гадзіны для знаёмства з такімі творамі вучэбнай праграмай не прадугледжаны. [↑](#footnote-ref-3)